b'\n_START_ARTICLE_\nKeri Russell\n_START_SECTION_\nTausta\n_START_PARAGRAPH_\nKeri Russell syntyi Kaliforniassa Stephanie (o.s. Stephens) ja David Russellille, joka ty\xc3\xb6skenteli Nissan Motorsilla esimiehen\xc3\xa4. H\xc3\xa4nell\xc3\xa4 on vanhempi veli Todd ja nuorempi sisko Julie. Kerin lapsuudessa perhe muutti is\xc3\xa4n ty\xc3\xb6n takia usein, ja he asuivat tuona aikana Texasissa, Arizonassa ja Coloradossa. Russell harrasti nuorena tanssia, mink\xc3\xa4 ansiosta h\xc3\xa4n p\xc3\xa4\xc3\xa4si tv-ohjelmaan Mickey Mouse Club.\n_START_SECTION_\nUra\n_START_PARAGRAPH_\nRussell debytoi televisiossa 15-vuotiaana, kun h\xc3\xa4n esiintyi Disney Channelin uudistuneessa Mickey Mouse Club -sarjassa. Samassa ohjelmassa esiintyiv\xc3\xa4t my\xc3\xb6s nuoret Ryan Gosling, Justin Timberlake, Christina Aguilera ja Britney Spears. Vuonna 1992 Russell teki ensimm\xc3\xa4isen elokuvaroolinsa komediassa Kultsi, suurensin kakaran. 1990-luvulla h\xc3\xa4nell\xc3\xa4 oli roolit my\xc3\xb6s muun muassa tv-sarjoissa Isojen poikien leikit ja Pulmuset sek\xc3\xa4 lyhytik\xc3\xa4isess\xc3\xa4 saippuaoopperassa Malibu Shores._NEWLINE_Vuonna 1994 Russell esiintyi Bon Jovin musiikkivideolla \xe2\x80\x9dAlways\xe2\x80\x9d ja vuonna 1997 Heath Ledgerin kanssa tv-sarjassa Roar. Vuosina 1998\xe2\x80\x932002 h\xc3\xa4n n\xc3\xa4ytteli nimiroolia The WB -kanavan suositussa draamasarjassa Felicity. H\xc3\xa4n voitti Golden Globen roolistaan vuonna 1999. _NEWLINE_Felicityn p\xc3\xa4\xc3\xa4tytty\xc3\xa4 Russell esiintyi New Yorkissa off-Broadway -tuotannossa Fat Pig, elokuvassa Kiukun parempi puoli (2005) sek\xc3\xa4 minisarjassa Into the West. Ohjaaja J.J. Abramsin pyynn\xc3\xb6st\xc3\xa4 Russell liittyi toimintaelokuvan Vaarallinen teht\xc3\xa4v\xc3\xa4 III n\xc3\xa4yttelij\xc3\xa4kaartiin vuonna 2005._NEWLINE_Vuodesta 2013 l\xc3\xa4htien Russell n\xc3\xa4ytteli agentti Elizabeth Jenningsi\xc3\xa4 draamasarjassa Americans. Sarja p\xc3\xa4\xc3\xa4ttyi kuuden tuotantokauden j\xc3\xa4lkeen vuonna 2018. Russellilla oli vuonna 2013 p\xc3\xa4\xc3\xa4roolit my\xc3\xb6s scifitrilleriss\xc3\xa4 Dark Skies ja romanttisessa komediassa Austenland. _NEWLINE_Hein\xc3\xa4kuussa 2018 ilmoitettiin Russellin saaneen roolin J.J. Abramsin elokuvasta Star Wars: The Rise of Skywalker, joka saa ensi-iltansa joulukuussa 2019.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nVuonna 2007 Russell avioitui Shane Dearyn kanssa, jonka h\xc3\xa4n oli tavannut yhteisten yst\xc3\xa4vien kautta. Heille syntyi poika River samana vuonna ja tyt\xc3\xa4r Willa vuonna 2011. Pari erosi kes\xc3\xa4ll\xc3\xa4 2013._NEWLINE_Russell on seurustellut Americans -vastan\xc3\xa4yttelij\xc3\xa4ns\xc3\xa4 Matthew Rhysin kanssa vuodesta 2013 l\xc3\xa4htien. Pariskunnalla on vuonna 2016 syntynyt poika Sam.'